[{"text_idx": "#000000", "text": "Internacia Kongreso de Blindaj Esperantistoj"}, {"text_idx": "#000001", "text": "La detalan programon vi povas trovi en la retejo de UEA."}, {"text_idx": "#000002", "text": "Tomas\u0302 Plaszky estas konata pupteatristo, unu el la c\u0302efaj en Slovakio, klau\u0306no kaj magiisto. Liaj spektakloj celas kaj infanojn kaj plenkreskulojn. La spontanea kaj bunta prezentado, kun diversaj pupistaj kaj teatraj teknikoj, aktorparolado kaj muziko elmontrig\u0302as de sia kofro lau\u0306 la reago de la publiko. C\u0302iuj prezentaj\u0302oj estas preparitaj en la propra kreema metiejo."}, {"text_idx": "#000004", "text": "Aktoraj elpas\u0302oj de konata humura grupo ric\u0302igos la programon de UK. J\u0302onglado, klau\u0306naj\u0302oj, etaj skec\u0302oj, humurscenetoj kaj rido survizag\u0302e \u2013 tio estas la enhavo de la grupo Tea\u0301ter Komika, kiu etosigos nin dufoje dum la kongreso."}, {"text_idx": "#000005", "text": "Ralph Glomp, la longjara s\u0302lagrokantisto de la E-mondo, s\u0302atas popularan, distran kaj amuzan muzikon. Kiel infano li kantis en diversaj korusoj, partoprenis en konkursoj kaj dau\u0306rigis la kantadon g\u0302is hodiau\u0306. Jam dum pli ol 15 jaroj li turneas tra la Esperanto-mondo por krei la gajigan etoson de la germana s\u0302lagro-mondo. Dum la Internacia arta vespero en la 100-a UK li venkis (kune kun la Duopo Sleza\u0301k) la konkurson de Esperantaj artistoj. Venu kaj g\u0302uu!"}, {"text_idx": "#000006", "text": "La muzikgrupo NOPROBLEM formig\u0302is en 2001. Nuntempe la bando ludas c\u0302efe kantojn de alia c\u0302eh\u0302a muzikgrupo \u201cSpiritua\u0301l kvintet\u201d, sed foje ankau\u0306 kontrean muzikon. G\u0302ia nomo estis fine s\u0302ang\u0302ita al \u201cNOPROBLEM Kostelec na Hane\u0301\u201d kaj la membronombro fiksig\u0302is je 8. La bando regule koncertas en la tuta regiono kaj en la jaro 2013 aperis g\u0302ia unua oficiala KD. En Esperanto g\u0302i komencis ludi nur en 2013. G\u0302ia unua koncerto en Esperanto okazis dum la Internacia Esperanto-Lernejo en la kastelo Bartos\u030covice. Post granda sukceso per kantado en Esperanto, unu jaron poste en 2014 g\u0302i jam kantis 6 kantojn en Esperanto dum SES 2014 en Nitro kaj dum la koncerto en la 101-a UK g\u0302i ludos unuafoje ekskluzive en Esperanto. La c\u0302efa au\u0306toro de la Esperantlingvaj tekstoj estas Sylvain Barrier el Francio. En 2014 g\u0302i eldonis la KD-n Senprobleme en Esperanto, kun 6 registritaj kantoj en Esperanto kaj 7 en la c\u0302eh\u0302a. Bonvenon al koncerto kun belaj, kvalitaj voc\u0302oj, alloga muziko kaj kantoj en Esperanto!"}, {"text_idx": "#000009", "text": "La artista ensemblo E-Familio kreig\u0302is en Nowy Sa\u0328cz (Pollando) kunlabore inter Centro de Interkultura Edukado kaj Societo de Amikoj de Arto. Ambau\u0306 neregistaraj organizoj gvidas artistan agadon per propraj amatoraj ensembloj, organizante koncertojn, spektaklojn. Dank\u2019 al tiuj c\u0302i iniciatoj kaj vasta eksterlanda agado de esperantistoj el la Centro de Interkultura Edukado, la artistoj estas jam konataj al la publiko de internaciaj arang\u0302oj, kie ili atingas eksterordinarajn sukcesojn. Per siaj kulturaj programoj ili ric\u0302igas diversajn lokajn kaj naciajn eventojn \u2013 festivalojn, festojn, jubileojn ktp.La membroj de la ensemblo E-Familio estas vera familia grupo kun amikoj, de 12- g\u0302is 66-jarag\u0302aj, kiu donas belan ekzemplon de multgeneracia kunlaboro. Ili servas al la loka socio kaj prezentante polajn kantojn tradukitajn al Esperanto, promocias la polan kulturon al internaciaj publikoj."}, {"text_idx": "#000010", "text": "Lu\u0301c\u030cnica estas sendube la plej fama kaj bona folklora ensemblo en Slovakio, fondita en 1948 en Bratislavo. G\u0302i konsistas el h\u0302oro kaj danca ensemblo. G\u0302i naskig\u0302is kiel \u201cgrupo de entuziasmaj junuloj asociita al la etnografia grupo Z\u030civena\u201d. En 1948 g\u0302i prezentig\u0302is en Slava agrokultura ekspozicio en Prago. Post 65 jaroj da ekzisto partoprenis en g\u0302i pli ol 2000 homoj. Okaze de la 60-a datreveno de sia fondig\u0302o, fine de 2008, g\u0302i prezentis 11-tagan festan programon en Bratislavo. Ekde 1951, la arta direktoro de Lu\u0301c\u030cnica estas S\u030ctefan Nosa\u0301l\u030c, kiu antau\u0306e estis solisto en la ensemblo."}, {"text_idx": "#000012", "text": "Rezulto de la filmkonkurso \u201cTeo kaj Amo\u201d (2014 \u2013 2015)\nKlarigoj pri la dua konkurso (2016 \u2013 2017)\nSenpaga vojag\u0302o al C\u0302inio en aprilo, 2017"}, {"text_idx": "#000013", "text": "Sperto de c\u0302ina, slovaka kaj Esperanta kulturoj. Ne hezitu! Vin atendas bongusta teo kaj interesa rakonto!"}, {"text_idx": "#000015", "text": "G\u0302emelig\u0302o inter C\u0302ina Teo-asocio kaj \u201cTeejo de bonaj homoj\nDialogo de c\u0302ina kaj slovaka literaturistoj\nSperto de c\u0302ina kulturo (gustumo de teo, spektado de teo-etiketo, lernado de c\u0302ina kaligrafio, paper-tranc\u0302ado, provo de c\u0302ina teatra kostumo...)\nMallonga koncerto de Anjo Amika kun c\u0302inaj amikoj\nKomuna filmado por la videoklipo de Anjo Amika en la 101-a UK"}, {"text_idx": "#000017", "text": "mallonga filmo pri la unua konkurso Teo kaj Amo (2015) kaj la rezulto de la Filmfestivalo \u201cTeo kaj Amo\u201d en Hangzhou (2015)\nprezentado de premiitaj filmoj (Videblas c\u0302iuj filmetoj c\u0302e \nSkype-interparolo kun premiitoj de la unua filmkonkurso\nskizo pri la dua konkurso \u201cTeo kaj Amo\u201d (2016) kaj dua filmfestivalo (2016)\nDetaloj de la dua konkurso en 19 lingvoj c\u0302e "}, {"text_idx": "#000020", "text": "Li estis malkovrita dum Somera Esperanto-Studado, kie li s\u0302telis la koron de c\u0302iuj partoprenantoj per sia propra emociplena kanto verkita dum kaj pri la arang\u0302o kaj per sia rimarkinda voc\u0302o. En Nitro li prezentig\u0302os unue por la partoprenantoj de UK kaj sekve ankau\u0306 por la ekstera publiko dum la Internacia Muzika Festivalo."}, {"text_idx": "#000021", "text": "Monodrama spektaklo de Georgo Handzlik"}, {"text_idx": "#000023", "text": "Georgo Handzlik \u2013 la Bardo sen barbo, Esperanta instruisto, poeto, kantisto, au\u0306toro de kantoj, aforismoj, dramoj, koncertis en 26 landoj. La propran monodramon Ludoviko-Lazaro, preparitan por la bjalistoka UK, li mem aktoris 27-foje en 15 landoj, vers\u0302ajne rekorde en la historio de la Movado."}, {"text_idx": "#000024", "text": "Georgo Handzlik nin regalis per brile originala monodramo, kiun li prezentis per sia konata sprito kaj allogo, enplektante la publikon vive en la spektaklon. El la Kongresa Kuriero de la 94-a UK"}, {"text_idx": "#000025", "text": "La bando Javorove\u0301 husle (\u201cAceraj violonoj\u201d) jam 20 jarojn muzikas en la urbo Martin. De 5 jaroj g\u0302i havas la nunan formon. Danke al persona engag\u0302ig\u0302o de la membroj, ili atingis plurajn sukcesojn ne nur en la regiono kaj Slovakio, sed ankau\u0306 eksterlande. Ili muzikas dum diversaj sociaj eventoj: baloj, festoj, firmaaj eventoj, geedzig\u0302oj, inau\u0306guroj, koncertoj kun famuloj de la slovaka sceno, kreivaj metioj kaj ec\u0302 reprezentoj en eksterlando kaj ludado en la Slovaka c\u0302ambra teatro de Martin. Eblas diri en c\u0302iu \u201ceu\u0306ropa s\u0302tato\u201d krom Skandinavio. Kelkaj membroj ec\u0302 ludis en Ameriko kaj Azio. La bando ankau\u0306 registras KD-jn por diversaj folkloraj bandoj kaj grupoj. C\u0302iuj membroj havas altnivelan muzikan edukon kaj profesie dedic\u0302as sin al la bando."}, {"text_idx": "#000026", "text": "\u201cSepa kaj Asorti\u201d estas litova familia muzikgrupo, kiu prezentig\u0302as profesie dum grandaj internaciaj muzikaj festivaloj, motorbiciklaj festoj, foiroj, naciaj festoj, urbofestoj, UK-oj ktp. La muziko de \u201cSepa kaj Asorti\u201d sonis dum televidaj programoj, ekz. Eurovision, X-Factor, Du minutoj da gloro kaj aliaj. G\u0302iaj stiloj varias inter kontreo, bluso, folko, roko, kaj g\u0302i kantas en Esperanto, en la rusa, litova kaj angla. Ekde la fondig\u0302o g\u0302i disvastigas Esperanton pere de koncertoj por neesperanta publiko."}, {"text_idx": "#000027", "text": "Albumoj: Lernejaj amikoj 2005, Kantu kune 2007, Verda hejmo 2009, Espero 2013, Teo kaj amo-koloroj de l\u2019 mondo 2015."}, {"text_idx": "#000028", "text": "Filmo: La monstro de la fantoma lago"}, {"text_idx": "#000032", "text": "Dubarda koncerto \u2013 bardo sen barbo kaj bardo kun barbo"}, {"text_idx": "#000035", "text": "Arta projekto speciale preparita por la 101-a UK. Artistoj de la Nacia Teatro en Brno surscenigas la muzik-dancan poemaron Tus\u0302oj je animo (eldonita en 2015 en Esperanto-slovaka eldono) de la fama slovaka au\u0306toro Jozef Leikert."}, {"text_idx": "#000037", "text": "DOcela MAle\u0301 divadlo (\u201cTute malgranda teatro\u201d, mallonge divadlo DOMA) aperis en 1994 kaj ekde 2006 la ensemblon administras la Centro de kulturaj servoj en Svitavy (C\u0302eh\u0302io). G\u0302i hodiau\u0306 havas 30 membrojn inter 12- kaj 25-jarag\u0302ajn, c\u0302iuj studentoj de la loka gimnazio. Ili ludas, kreas kaj aktoras en tri grupoj. En 2013 ili preparis Esperantlingvan version de la teatraj\u0302o de Karel C\u030capek R. U. R. au\u0306 terura song\u0302o, kiun ili prezentis dum la 98-a UK, Somera Esperanto-Studado, SAT-kongreso kaj aliaj. Por Nitro ili preparis alian teatraj\u0302on de C\u030capek, El la vivo de insektoj (V ri\u0301s\u030ci\u0301 hmyzu)."}, {"text_idx": "#000038", "text": "Easy Steps estas c\u0302eh\u0302a pop-roka muzikgrupo. G\u0302i havas 5 membrojn. Vas\u030cek Vidlic\u030cka ludas tamburojn, Joy Kruty\u0301 basgitaron, Dus\u030can Rychta\u0301r klavojn, Standa Riger gitaron kaj Vla\u0301d\u030ca Blahoz\u030c kantas. Ili estas junaj knaboj, kiuj jam ludis en multaj koncertoj en Slovakio kaj C\u0302eh\u0302io. Tiu c\u0302i muzikgrupo c\u0302iam zorgas pri la plej bona amuzig\u0302o. G\u0302ia repertuaro inkluzivas proprajn kantojn kaj iujn en la c\u0302eh\u0302a kaj en la angla."}, {"text_idx": "#000039", "text": "Barbora Hazuchova\u0301 estas juna slovaka kantistino, kiu kantas de la junag\u0302o. S\u0302i frekventis la artan bazlernejon, kie s\u0302i partoprenis kurson de kantado, partoprenis diversajn lokajn konkursojn kaj ankau\u0306 kantis en Kroatio. Antau\u0306 malpli ol unu jaro s\u0302i partoprenis internacian konkurson, kie s\u0302i estis inter la 8 plej bonaj kantistoj el C\u0302eh\u0302io kaj Slovakio. Tiu c\u0302i konkurso estis turnopunkto en s\u0302ia vivo: post la konkurso s\u0302i prezentig\u0302as c\u0302e pli kaj pli gravaj eventoj. S\u0302i konektas sin mem kun tri gravaj aj\u0302oj: delikataj tonoj de piano, kantado kaj drinkeja serenado."}, {"text_idx": "#000040", "text": "La filina-patrina duopo \u201cJ\u0302eLe\u201d (J\u0302enja kaj Lena), koncertas kune ekde 2009. Ili jam koncertis dum multaj arang\u0302oj en diversaj landoj, ekzemple NR (Germanio), JES (Germanio/Pollando/Hungario), Arkones (Pollando), SES (Slovakio), IJF (Italio) kaj KKPS (Nederlando). Kune ili registris g\u0302is nun jam tri albumojn: Tra la s\u0302ong\u0302oj (2010), Sentokaoso (2013) kaj En Esperantujo (2014). Nuntempe ili preparas sian kvaran diskon, kies temo estos tradiciaj popolkantoj el la devenlando de Lena, Ukrainio, tradukitaj al Esperanto. La memkreitaj kantoj de J\u0302eLe estas plejparte lirikaj, akompanataj per akustika gitaro, violono, ukulelo, metalofono kaj piano. Ilia muziko estas mallau\u0306ta kaj malstrec\u0302a, tenera au\u0306 vigla, tre melodia, do tau\u0306ga por c\u0302iuj generacioj."}, {"text_idx": "#000042", "text": "Unuavide banala historio. Al banko venas kliento, kiu petas krediton. Tamen li ne havas ajnan garantiaj\u0302on. Kiam la direktoro de la banko rifuzas doni al li la krediton, la kliento elpensas nekutiman formon de c\u0302antag\u0302o. Temas pri virino, sed por scii pli, vi devas mem vidi la spektaklon."}, {"text_idx": "#000043", "text": "La Kredito estas inteligenta teatraj\u0302o kun viglaj dialogoj, kaj turnopunktoj aperas de la komenco g\u0302is la lasta sceno. Unu el la aktoroj ludinta en la hispana versio diris: \u201cSe ni farus pau\u0306zon c\u0302iufoje kiam la publiko ridis, ni neniam finus la spektaklon.\u201d"}, {"text_idx": "#000048", "text": "Por Martin, Esperanto sinonimas al muziko. Li esperantistig\u0302is meze de la 80-aj jaroj per kantado kun Amplifiki, la tiam plej fama Esperanta rokbando. En 1986 li kunfondis la rokbandon Persone, kiu multe turneis kaj eldonis plurajn albumojn kun originale Esperanta muziko."}, {"text_idx": "#000049", "text": "Post malaktivig\u0302o de Persone, Martin persiste dau\u0306rigas la mision pri altnivelaj kantoj en Esperanto. Plej ofte sola kun akustika gitaro, sed foje kun plena rokbando nomata Martin kaj la talpoj. Sub tiu nomo li eldonis g\u0302is nun du albumojn: Pli ol nenio kaj Superbazaro. Dum la jaroj li verkis multajn dekojn da kantoj en Esperanto \u2013 rokajn, vervajn, melankoliajn, etosplenajn."}, {"text_idx": "#000050", "text": "En Nitro li koncertos sole kaj akustike, miksante novajn kantojn kun malnovaj por vespero kun kaj roka energio kaj dolc\u0302a melankolio."}, {"text_idx": "#000051", "text": "La Duopo Sleza\u0301k ludas j\u0302azon, el tio c\u0302efe blusan, funkan, bugian muzikon kun multe da improvizado, energio kaj vigleco. Dum la Internacia arta vespero en la 100-a Universala Kongreso de Esperanto en Lillo g\u0302i venkis la konkurson de Esperantaj artistoj de la tuta mondo."}, {"text_idx": "#000052", "text": "Kim J; henriksen estis en la maja numero de la revuo Esperanto titolita kiel \u201cLegendulo de la Esperanta roko\u201d. Li ludas arkordionon. Kunfondinto de bandoj kiel Amplifiki, Esperanto Desperado, Hotel Desperado. Kreis kantojn kiel Sed tute ne gravas, Sola kaj Skavirino. En la au\u0306tuno venos la unua albumo de Hotel Desperado kaj venontjare li kune kun Helle Eble Cleary eldonos rokan albumon por infanoj."}, {"text_idx": "#000053", "text": "En UK li koncertas kune kun sia filo Villads Bugge Bang, perkutisto kaj bus\u0302ritmisto. Ambau\u0306 estas denaskaj Esperantoparolantoj. Venu, dancu, kantu kaj spertu vivan elstaran ravan koncerton kun suprizoj!"}, {"text_idx": "#000055", "text": "Manifestacio \u201cEsperanto \u2013 bunta lingvo\u201d"}, {"text_idx": "#000057", "text": "Tambores estas la plej juna tambura bando en Slovakio. Kvankam ili kunig\u0302is en orang\u0302bluan teamon nur en 2013, g\u0302iaj membroj ludas tamburon kaj frapinstrumentojn de pli longe. Ili kolektas inspiron kaj sperton en kursoj kaj kreivaj metiejoj hejmlande kaj eksterlande. En 2013 kelkaj tamburistoj partoprenis en la internacia metiejo Tambores do Mundo en la koro de sambo, en Brazilo. La grupo akompanos la vendredan E-manifestacion, ekde la komenco de la piedira zono, logante la atenton de la lokuloj. La komuna piedirado al la c\u0302efa urba placo okazos tuj post la komuna fotado, je 18h30, el la c\u0302efa UK-enirejo."}, {"text_idx": "#000058", "text": "Monda rekordo per \u201cslovaka tango\u201d"}, {"text_idx": "#000059", "text": "Jen, venas por ni c\u0302iuj unika eblo partopreni neforgeseblan travivaj\u0302on \u2013 La rekordo estos en tiu c\u0302i disciplino la unua (komenca), do ni certe sukcesos pri g\u0302i! Nepre do alig\u0302u al nia grupo kaj partoprenu!"}, {"text_idx": "#000060", "text": "La adiau\u0306o de la 101-a UK okazos sur la c\u0302efa placo de la urbo \u2013 Sva\u0308toplukovo na\u0301mestie, antau\u0306 la teatro. La festivalo estos kulmino de la tiu-vesperaj programeroj: komuna fotado, komuna mars\u0302o-manifestacio, dancorekordo, muzikfestivalo."}, {"text_idx": "#000061", "text": "Dum g\u0302i prezentig\u0302os jenaj artistoj:"}, {"text_idx": "#000062", "text": "La grupo Slovak Tango konsistas el junaj muzikistoj, kiuj koncentrig\u0302as pri interpretado de popularaj slovakaj kantoj de la 1930-aj g\u0302is 1950-aj jaroj. Ili alportas al la au\u0306skultantoj la neniam maljunig\u0302antajn kantojn de la slovaka populara sceno el la verkoj de Gejza Dusi\u0301k, Pavol C\u030ca\u0301dy, Pavol Braxatoris, Dus\u030can Pa\u0301lka, kiujn famigis nunaj steluloj kiel Frantis\u030cek Kris\u030ctof Vesely\u0301, Mela\u0301nia Olla\u0301ryova\u0301, Jozef Kucha\u0301r kaj aliaj."}, {"text_idx": "#000063", "text": "Dum la vendreda vespero ili ekigos la programon per kantoj por la dancorekordo kaj post tio dau\u0306rigos kiel unua bando de la muzik-festivalo."}, {"text_idx": "#000064", "text": "La folklora ensemblo Ponitran dedic\u0302as sin al prezentado de dancoj kaj kantoj de la regionoj Ponitrie, Tekov kaj Hont. G\u0302ia specialaj\u0302o estas saks\u0302alma muziko, kiu devenas de la saks\u0302alma tradicio de la c\u0302irkau\u0306aj\u0302o de Nitro kaj Pohronsky\u0301 Inovec, lastatempe g\u0302i specife koncentrig\u0302is pri folkloraj tradicioj el etne miksitaj vilag\u0302oj apud Nitro. Dum la lernado de kantoj kaj dancoj, la folklora ensemblo klopodas eliri el la tradicia kaj origina folkloro uzante informojn el la multaj surlokaj esploroj, kiujn g\u0302i faras jam de pluraj jaroj. FS Ponitran ricevis multajn premiojn dum festivaloj kaj konkursoj en Slovakio kaj eksterlando."}, {"text_idx": "#000065", "text": "Vranky estas virina grupo el Nitro, kiu kantas popolmuzikon. Kune kun la folkloristoj de Ponitran g\u0302i prezentos kelkajn popolajn melodiojn de Slovakio, programon speciale preparitan por la UK."}, {"text_idx": "#000066", "text": "La bando Sem a tam el Nitro konsistas el 7 membroj kaj ludas bonegan funkecan muzikon kun dinamikaj kantoj kaj kvalitaj blovinstrumentoj. G\u0302i certe dancigos vin c\u0302iujn, danke al sia energiplena muziko kaj amuzaj kantoj."}, {"text_idx": "#000067", "text": "Krom la slovakaj grupoj vi havos eblon au\u0306di ankau\u0306 Esperantajn kantojn, pri kiuj zorgos jenaj artistoj: Kas\u0302i, Kimo kun Martin Wiese, Asorti."}, {"text_idx": "#000068", "text": "Franz-Georg Ro\u0308ssler gvidas la IEH\u0302 kaj varme invitas la kantemulojn partopreni en la provludoj dum la semajno. La koruso aktivas jam pli ol 50 jarojn. Venu esti parto de tiu c\u0302i historiaj\u0302o!"}]